
Nedaug yra žmoniu, kuriuos Dievas taip gausiai apdovanoja 
savo malonėmis, kiek yra apdovanojęs J. E. arkiv. J. J. Skvirecką. 
Iš šiaudinės Lietuvos kaimo pastogės Apvaizda jį išvedė į nelygsta- 
mas gyvenimo aukštybės. Mokslininkas. Šv. Rašto vertėjas. Aukš- 


tasis hierarkas — vyskupas, arkivyskupas ir metropolitas, Romos 
grafas. 
Studijos. — Juozapas Jonas Skvireckas gimė 1873 m. rugsėjo 


18 d. Rimkūnų kaime, Pumpėnų parapijoje. Pirmgimis sūnus Vin- 
cento ir Elzbietos (Krasauskaitės) Skvirecku. Tėvai buvo mažaže- 
miai ūkininkai. Pradžioje jie gyveno Rimkūnų kaime, o vėliau 
persikėlė į Girsūdų kaimą, Krinčino parapijoje, iš kur buvo kilusi 
Krasauskaitė-Skvireckienė. Be Juozapo Skvireckai susilaukė dar 
devyniu vaiku: penkiu sūnų ir keturių dukteru. Gyveno gana 
vargingai. 

Juozukas iš mažens rodė dideliu gabumų mokslui. Tėvas, ne- 
žiūrint visų sunkumų, ryžosi patenkinti savo pirmgimio sūnaus 
troškimą siekti mokslo. Lietuviškai skaityti ir rašyti jis išmoko 
namuose iš slaptai laikomų maldaknygiu ir laikraščiu. Mokytis jam 
padėjo teta Marijona Skvireckaitė. Ji išmokė jį katekizmo ir parengė 
pirmajai šv. Komunijai, kurią priėmė Pasvalio bažnyčioje 1883-1884 
m. laikotarpyje. 1884 m. tėvas Juozuką išvežė į Smilgius, apgyven- 
dino pas rusą mokytoją, kuriam padedant, ypač rusu kalbos mo- 
kytis, jis užbaigė pradžios mokyklą. Išlaikęs pradžios mokyklos 
egzaminus Biržuose 1885 m., jis tais pačiais metais įstojo į naujai 
atidarytą realinę gimnaziją Panevėžyje. Tik nepaprastas mokslo 
troškimas ir dideli gabumai įgalino jaunuolį J. Skvirecką tęsti ir, 
dargi su pagyrimu, užbaigti gimnazijos mokslą. Tėvai, prie geriau- 
sių noru, negalėjo jam tiek padėti, kiek buvo būtinai reikalinga, kad 
turėtų reikiamas mokslui tęsti sąlygas. Reikėjo mokytis ir tuo pačiu 
laiku rūpintis užsidirbti pragyvenimui reikalingų lėšų. Jo gabumai 
leido jam dalį laiko nuo savo mokslo nutraukti, kad galėtu kitiems 
duoti pamokas, ir taip kiek uždirbti. Nors ir daug vargęs, jis pagaliau 
[892 m. gauna į rankas gimazijos baigimo pažymėjimą. Kas toliau 1 

— Seminarija. Kunigystė. 1892 m. rudenį jis įstojo į Žemaičių 
kunigu seminariją Kaune. 

Seminarijoje klierikui Juozapui pradžioje reikėjo stipriai pasi- 
tempti ypač kalbu mokymesi. Buvo baigęs realinę gimnaziją, todėl 
teko daug dirbti prie klasiniu kalbu mokymosi. Be to, reikėjo dar 
išmokti lenku kalbą, kuri seminarijoje tuo metu buvo oficiali kalba- 
moji kalba. Dideli gabumai, kuriais Dievas Juozapą buvo apdova- 
nojęs, leido jam be dideliu sunkumu užpildyti visas iš gimnazijos 
ataineštas mokslinio pasirengimo spragas. "Taip kad ilgainiui jis 
seminarijoje surasdavo laisvo laiko, kurį uoliai sunaudodavo orga- 
nizacinei veiklai ir pašalinėms, papildomoms studijoms. Jis mielai 
prisiėmė bibliotekininko pareigas. Įsijungė į Lietuviu Būrelio veikimą. 
Gilino lietuviu kalbos mokėjimą. Rašė straipsnius į lietuviškus 
laikraščius. 

Baigęs ketvirtą seminarijos kursą, klierikas J. Skvireckas, iš- 
siskyręs iš kitu savo gabumais, seminarijos vadovybės buvo parink- 
tas ir vyskupo Mečislovo Paliulionio pasiustas į Petrapilio dvasinę 
akademiją, kad tenai tęstu aukštąsias teologijos studijas. Po trijų 
metų studijų — 1899 m. pavasarį jis išlaikė egzaminus ir gavo teo- 
logijos kandidato laipsnį. Po to grįžo Kaunan, kur vysk. G. Cirtau- 
tas jam suteikė kunigystės šventimus (1899.VI.24). Praleidęs ato- 
stogas Kaune, kun. J. Skvireckas dar metams išvyko į Petrapilį, kur 
1900 m. pavasarį, išlaikęs egzaminus ir parašęs dizertacinį darbą 
Comparationes inter eloguentiam ethmicorum et christianorum, gavo 
teologijos magistro laipsnį. Iš Petrapilio jis išvyko į Palestiną, kur 
aplankęs šv. vietas, grįžo pagaliau į Lietuvą, kad stotų į darbą vy- 
skupo dispozicijoje. 


Veikla kunigu seminarijoje. — Sugrįžusį iš užsienio jauną, iš- 
simokslinusį kun. J. Skvirecką vysk. M. Paliulionis paskyrė į Uk- 
mergę vikaru ir miesto mokyklos kapelionu. Tai buvo tik savos 
rūšies bandymas, tik pereinamasis jo karjeros tarpsnis. Vos keliems 
mėnesiams praslinkus, t.y. 1900 m. lapkričio 18 d., vysk. M. Paliu- 
lionis jam pranešė, jog yra nusistatęs jį skirti aeminarijon profeso- 
rium. Profesoriaus karjerą jis pradėjo 1901 m. sausio 1 d., perim- 
damas iš kun A. Dambrausko-Jakšto Šv. Rašto katedrą. Be to, 
pradžioje jis dar dėstė lotynų kalbą ir katekizmą. 

Gabumai ir didelė meilė mokslo darbui leido kun. J. Skvireckui 
šalia paskaitu užsiimti moksline kūryba ir atlikti eilę kitų jam pa- 
vestų darbu bei pareigų. Mokslinė jo kūryba siejosi su Šv. Raštu, ypač 
su Šv. Knygu vertimu į lietuviu kalbą. 

1909 m. jis buvo paskirtas seminarijos prefektu. 1911 m. vysk. 
G. Cirtautas, įvertindamas jo darbą, ir pasiektus nuopelnus, suteikė 

jam garbės kanauninko titulą. 1912 metų pabaigoje, vyskupo pave- 
dimu, jis ėmėsi organizuoti katalikiško dvisavaitinio laikraščio lei- 
dimą. 1913 m. pradžioje pasirodė pirmasis Bažnytinės Apžvalgos nu- 
meris. Laikraštis, sumaniai kan. J. Skvirecko redaguojamas, ėjo 
iki pirmojo pasaulinio karo pradžios, kurio pasėkoje spaudos darbas 
turėjo būti nutrauktas. 

1913 m. kan. J. Skvireckas buvo pakviestas dirbti dar ir vysku- 
pijos kurijoje. Šiuo jis pradėjo naują savo gyvenimo etapą. Šios 
naujos pareigos administraciniame darbe buvo pradžia jo kopimo 
aukštyn iki vyskupo, arkivyskupo ir metropolito sosto. 

1914 m. gegužės 28 d. naujasis Žemaičiu vyskupas Prančiškus 
Karevičius kan. J. Skvirecką pakėlė į kapitulos prelatus. Karo pra- 
džioje, rusu karinei valdžiai reikalaujant, kad visos įstaigos apleistų 
Kauno tvirtovę, vysk. P. Karevičiua pavedė prel. J. Skvireckui 
pasirūpinti vyskupijos kurijos perkėlimu į Smolenską. Iš Smolensko 
jis dar grįžo atgal į Lietuvą, kad tęstu mokymo darbą seminarijoje, 
kuri buvo perkelta iš Kauno į Vaškėnų dvarą. Karo veiksmams vėl 
pajudėjus, seminarijoje mokslo metai paskubintai buvo baigti, ir 
1915 m. ankstyvą pavasarį prel. J. Skvireckas vėl atsidūrė Smolens- 
ke, o iš čia su visa kurija persikėlė į Tulą, kur sulaukė karo pabaigos 
ir pergyveno komunistu revoliuciją. Praūžus karo audrai ir Lietuvai 
tapus nepriklausoma, prel. J. Skvireckas tuojau ėmėsi rūpintis trem- 
tiniu grįžimu į tėvynę. Po dideliu pastangų pavyko pagaliau suorga- 
nizuoti grupę grįžtančių į Lietuvą. Sunki ir ilga buvo kelionė. Bet 
kiek buvo džiaugsmo. kai 1918 m. rugsėjo mėnesį pagaliau buvo 
pasiekta Lietuvos siena, Vilnius ir Kaunas. Kaune Prelatas tuojau 
įsijungė į darbą seminarijoje ir kurijoje. 1919 m. kovo 10 d. pop. 
Benediktas XV prel. J. Skvirecką paskyrė tit. Ceramo vyskupu ir 
Žemaičiu vyskupo pagelbininku. Naujasis vyskupas buvo konse- 
kruotas Kauno katedroje liepos 13 d. Konsekracijos apeigas atliko 
Seinu vyskupas A. Karosas drauge su Vilniaus vysk. J. Matulevičium- 
Matulaičiu ir Žemaičiu vysk. P. Karevičium. 


Ganytojas tėvynėje ir tremtyje. — Ganytojavimo pareigos, nors 
ir trukdė, bet visiškai neatitraukė J. Skvirecko nuo akademinio darbo. 
Susiorganizavusa Vytauto Didžiojo universitetui Kaune, prie jo 
buvo norima turėti ir Teologijos-Filosofijos fakultetą. Šiuo reikalu 
vysk. J. Skvireckas daug rūpinosi. Jis 1922 m. pasiekė net Romą, 
kad išgautų šitam fakultetui Šv. Sosto pripažinimą bei popiežiškas 
teises. Jis daug prisidėjo taip pat prie Lietuviu Katalikų Mokslo 
Akademijos įsteigimo (1922.X.22) ir jai vadovavimo. 1922 m. lap- 
kričio 11 d. Ekscelencija buvo išrinktas Teologijos-Filosofijos fakul- 
teto ordinariniu profesoriumi. 

Vysk. J. Skvireckas daug prisidėjo prie parengimo planu, sie- 
kiant pertvarkyti Lietuvos bažnytinę administraciją. Prie šiu planų 
jis dirbo nuo 1923 iki 1925 m., nuolat tardamasis su apaštališku vizi- 
tatoriumi arkiv. J. Matulevičium, vysk. A. Karosu ir vysk. P. Kare- 
vičium. Parengtas projektas buvo pristatytas Šv. Sostui, ir pagal jį 
pop. Pijus XI bule Lituanorum Gente 1926 m. balandžio 24 d. pa- 
skelbė Lietuvos Bažnytinės Provincijos įsteigimą. Provincija buvo 
padalinta į keturias sufraganines vyskupijas ir vieną arkivyskupiją 
su metropolito sostu Kaune. Naujai įsteigtos Lietuvos bažnytinės 
provincijos vyriausiu hierarku — Kauno arkivyskupu ir metropo- 
litu buvo paskirtas ne kas kitas kaip tik vysk. J. Skvireckas. 

Nuo 1926 iki 1944 m. arkiv. J. Skvireckas ėjo atsakingas Gany- 
tojo pareigas, vadovaudamas Kauno arkivyskupijai ir pirmininkau- 
damas Lietuvos episkopatui. Daug sunkumu jis sutiko ir turėjo 
nugalėti šiame ganytojavimo kelyje. 

Buvo nemaža sunkumų santykiuose su Šv. Sostu, tiek dėl Lie- 
tuvos vyriausybės užimtos linijos Bažnyčios atžvilgiu, tiek dėl kilu- 
sių nesutarimų pačių vyskupu tarpe. Šie pastarieji nesutarimai lietė 
santykius su vyriausybe, katalikišką akciją, seminarijas ir kita. 
Arkivyskupas privalėjo turėti daug kantrybės, kad išlygintų nesusi- 
pratimus ir pakeltų įskaudinimus, kurių netrūko. 

Dar daugiau sunkumų episkopatui ir Arkivyskupui asmeniškai 
sudarė tautininkų vyriausybės užimta nedrauginga pozicija Bažny- 
čios atžvilgiu. Teko derėtis, laviruoti, protestuoti. Teko patirti apsi- 
vylimu, priešingo nusistatymo, kritikos. 

Nauju, dar didesniu sunkumų atnešė bolševikų invazija 1940 m. 
ir ją sekusi vokiečiu okupacija nuo 1941 iki 1944 m. Bet šiame 
laikotarpyje Ekscelencijai talkino jau jo jaunas pagelbininkas vysk. 
V. Bizgys, kurį jis pata buvo pakonsekravęs vyskupu Kauno bazi- 
likoje 1940 m. pavasarį. 

Nežiūrint visu didžiu ir mažu, privataus ir viešo pobūdžio, die- 
ceziniu ir tarpdiecezinių ganytojavimo darbe sutiktų sunkumų, turė- 
tu rūpesčiu, atliktu žygiu, Ekscelencija vistiek dar didelę dalį savo 
laiko skyrė moksliniam darbui. Jis toliau tęsė, kol galutinai 1935 m. 
užbaigė, Šv. Rašto vertimą. Jis tęsė toliau taip pat ir profesoriaus 
darbą, vadovaudamas Naujojo Testamento katedrai iki pat 1938 m., 
t. y. iki nepasiekė profesoriams nustatytos amžiaus 'ribos — 
65 metu. 

Karo ivykiu pasėkoje Ekscelencija 1944 m. vasarą buvo priver- 
stas apleisti tevynę, kad antrą kartą savo gyvenime patirtu karo 
baisumus ir sunkią tremtinio dalią. Tu pačių metu rudenį atsidūrė 
Vienoje, o iš čia 1945 m. ankstyvą pavasarį persikėlė į Tirolį ir rado 
prieglobą šv. Vincento seserų vienuolyne Zamse, prie Landeck. Šiame 

nuošaliame Tirolio kaimelyje Arkivyskupas vienatvėje ir ilgesyje 
praleido savo žilos senatvės metus. 

Tremties nedalią Ekscelencija skaudžiai išgyveno, bet ją pras- 
mingai išnaudojo. Jis ir tremtyje gyvai reiškėsi ir ganytojine veikla 
ir mokslo darbu. 

Tuojau tik pasibaigus karui, 1945 m. rudeni, jis lankėsi Romoje, 
kad žodžiu painformuotu Šv. Tėvą apie Lietuvą ir lietuvius tremti- 
nius. Šia proga Ekscelencija padarė pirmuosius žygius šv. Kazimiero 
kolegijos isteigimui Romoje. Tais pačiais metais jis drauge su kitais 
dviem tremtiniais vyskupais V. Brizgiu ir V. Padolskiu kreipėsi 
laišku į viso pasaulio vyskupus, atkreipdamas dėmesį į Lietuvos tra- 
gediją ir prašydamas lietuviu tautai josios kovoje prieš bolševikinį 
pavergėją moralinės ir medžiaginės paramos. Lietuviu tremtinių 
dvasiniai reikalai jam buvo labai arti širdies. Pakartotinais ganyto- 
jiniais laiškais jis juos mokė, guodė ir stiprino. Ypatingą atydą jis 
kreipė į jaunimą. Sekė lietuvių katalikiško jaunimo veiklą ir ją 
laimino. Žinodamas kiek moderniškas gyvenimas jaunimui teikia 
pavojų, jis rūpinosi, kad lietuviškas jaunimas būtu daugiau gaivina- 
mas dieviškų malonių, turėtų didesnį dangaus užtarimą. Šiuo tikslu 
jis kreipėsi į Šv. Tėvą Pijų XII, prašydamas, kad Kristaus Vietinin- 
kas pavestu Lietuvos jaunimą ypatingai šv. Kazimiero globai. Šis 
Arkivyskupo prašymas buvo išklausytas. Šv. Tėvas šv. Kazimierą 
paskyrė ypatingu Lietuvos jaunimo globėju (1948.VI.11). 

1951 m. Ekscelencija vėl lankėsi Romoje. Šį kartą jis apsistojo 
jau aavoje lietuviškoje kolegijoje, kurios įateigimu tiek daug buvo 
rūpinęsis. Jis tikrai džiaugėsi šia įstaiga. Domėjosi jos veikla. Davė 
patarimų bei nurodymų jos vadovybei. Šio lankymosi proga Eksce- 
lencija drauge su kitais tremtyje ešančiais lietuviais vyskupais — 
P. Būčiu, V. Brizgiu ir V. Padolskiu — kolegijos koplyčioje gegužės 
13 d. paaukojo Lietuvą ir lietuvius Nekalčiausiai Marijos Širdžiai. Lan- 
kydamasis pas popiežiu Ekscelencija ir šį kartą išsamiai painformavo 
Kristaus Vietininką apie tragišką Lietuvos padėtį bolševikų vergi- 
joje, prašydamas paramos, užtarimo ir palaiminimo. Šv. Tėvas už- 
tikrino Lietuvos Metropolitą, jog kenčianti Lietuva yra arti jo šir- 
dies, jog jis už ją meldžiasi ir ją laimina. Atsisveikindamas Jo Šven- 
tenybė Pijus XII apkabino Ekscelenciją ir pasakė: « Jūsu asmenyje 
aš apkabinu Mums taip brangią Lietuvą». Šis Arkivyskupo lanky- 
masia Romoje buvo paskutinis. Senatvė jam jau neleido daugiau 
pasiekti Amžinąjį Miestą. Vienok, kiek jėgos leido, jis ir toliau nenu- 
stojo dar rūpinęsis Lietuvos ir lietuviu kataliku reikalais. 

Tremtis Ekscelencijai buvo skaudi, bet mums visiems lietu- 
viams tremtiniams buvo nors iš dalies palaiminga, nes turėjome su 
savim vyriausią mūsų Ganytoją, nes sulaukėme naujos pataisytos 

plačios lietuviškos Šv. Rašto laidos. Būdamas Lietuvoje, dėl savo 
turėtu gausiu pareigu, Ekscelencija vargu ar būtų galėjęs parengti 
pataisytą naują Šv. Rašto lietuvišką vertimą. Tremtis jam davė 
šiam darbui tinkamas sąlygas. Zamso nuošalėje ir seseliu vienuolyno 
tyloje nuo 1946 iki 1956 m. Ganytojas didesnę savo laiko dali praleido 
prie knygos ir prie rašomos mašinėlės. Ir šiu 10 metų intensyvaus 
darbo rezultatas — naujoji pataisytoji Šv. Rašto laida. 

Nuo 1957 m. Ekscelencijos sveikata pradėjo šlubuoti. Vis didė- 
janti arteriju sklerozė pamažu gesino Ganytojo kūrybines ir gyvy- 
bines jėgas. Pagaliau jos visai išblėso ir galutinai užgeso. Tai įvyko 
1959 m. gruodžio 3 d. Iškilmingai palaidotas gruodžio 9 d., daly- 
vaujant vietiniam vyskupui P. Rusch, iš Romos atvykusiam vysk. 
V. Padolskiui ir dideliam būriui lietuvių ir vietinių kunigu. Jo žemiš- 
kieji palaikai liko ilsėtis vienuolyno koplyčioje specialiai įrengtoje 
kriptoje. 


Jo asmuo. — J. E. arkiv. J. Skvireckas, kaip retai kuris kitas, 
buvo Viešpaties Dievo apdovanotas gausiomis malonėmis. Tylus 
ir užsidaręs. Atkaklus ir plačiu užsimojimu. Stiprios valios ir geros 
sveikatos. Didelių gabumų ir plataus išsilavinimo. Visa tai jam buvo 
Dievo duota, kad įgalintu jį nuveikti tuos didžius darbus, kuriuos 
Visagalis jam buvo skyręs ganytojavimo ir mokslo srityse. 

Iš paprasto Lietuvos kaimo vaiko jis išaugo į pasaulinio masto 
asmenybę. Savo vidine kultūra ir savo išorine laikysena jis kiekvie- 
nam sudarydavo prakilnios asmenybės įspūdį. Romos grafo titulas, 
kurį popiežius Pijus XI jam auteikė 1931 m. balandžio 6 d., pilnai 
atatiko jo kilnią laikyseną. 

Jis mėgo nuošalę ir šalinosi nuo gyvenimo triukšmo. Jo nevi- 
liojo žemės malonumai. Nors iš kitos pusės jis mėgo žemišką grožį : 
žavėjosi gamtos grožybėmis, gėrėjosi meno kūriniais. Tačiau, kas 
jam daugiausia džiaugsmo teikė, tai buvo knyga, studijos, jo numy- 
lėtas Šv. Raštas. Kai šių eilučiu autorius viena proga išreiškė savo 
stebėjimąsi, kaip Ekscelencija galėjo beveik visą savo gyvenimą pa- 
švęsti Šv. Raštui, atsisakydamas nuo viso kito gyvenime, jis atsakė: 
« Nereikia nei stebėtis, nei užuojautą reikšti, nes darbas prie Šv. 
Rašto man buvo mano tikroji laimė ; jis atnešė man tiek džiaugsmo 
ir pasitenkinimo, kiek visa kita nebūtu galėję duoti ». 

Ekscelencija buvo lėto galvojimo ir atsargiu sprendimų, bet 
griežtas padarytus sprendimus vykdyti ir atkaklus savo nusistatyme. 
Nekartą gal būtų galėjęs išvengti kai kuriu nemalonumų, jei savo 
nusistatymo teigime ir gavo sprendimų vykdyme principinį griežtumą 
būtu jungęs su praktiškų lankstumu ir diplomatiniu apdairumu. Eka- 
celencijai netrūko praktiško sumanumo, bet jam trūko laiko rūpin- 

tis praktiškais gyvenimo reikalais. Šiuos reikalus jis pavesdavo savo 
bendradarbiams. Pats būdamas pareigos ir principu žmogus, jis tikėjo, 
kad ir kiti tokie yra. Todėl savo bendradarbiais jis visapusiškai pasi- 
tikėjo : jų nekontroliuodavo ir jiems visa patikėdavo. Ši taktika jam 
laimėjo nemaža laiko ir atėmė eilę rūpesčiu, bet atnešė ir nemalo- 
numų. Viena, kad pasirenkant bendradarbius nevisada galima pa- 
taikyti parinkti pačius geriausius. Antra, kad atsakingose pareigose 
kiekvienas, nors būtu ir gabiausias ir geriausias, visada yra reikalingas 
ir patyrimo ir patarimu, kitaip neišvengiamai padarys vieną ar antrą, 
klaidą, o klaida neša nemalonumus ypač tiems, kurie turi aukš- 
čiausią atsakomybę. 

J. E. Arkivyskupas augo, brendo ir veikė tautinio atgimino 
kovu laikotarpyje. Tai negalėjo nepalikti pėdsakų jo sieloje, jo nusi- 
teikimuose, jo nusistatyme. Jis išaugo susipratęs lietuvis. Jo sieloje 
giliai įsišaknijo tėvynės meilė. Mylėjo jis Lietuvą ir lietuvius. Rū- 
pinosi tautiniais reikalais, kiek ir kaip jam jo pareigos leido. Didelė 
meilė tėvynei ir lietuviškiems reikalams aiškiai matyti iš jo ganyto- 
g laišku, iš jo didžiųjų pastangu duoti lietuviams savoje kalboje 

v. Raštą, iš jo laikysenos įvairiu tautinių reikalų atžvilgiu. Kai 
rašantyais buvo pakviestas ir įpareigotas suorganizuoti lietuvišką 
kunigu seminariją Vilniuje 1942 m., iš viau Lietuvos ganytojų J. E. 
arkiv. J. Skvireckas parodė didžiausią šiuo reikalu susidomėjimą, ir 
suteikė visokeriopą paramą. Jis tai darė turėdamas prieš akia ne 
tik bažnytinį, bet ir tautinį interesą. Ir J. E. arkiv. M. Reinį jo tu- 
rimuose sunkumuose, valdant antro pasaulinio karo metu Vilniaus ar- 
kivyskupiją, ypač dėl tautinių skirtumų, kurie tada tenai buvo 
opūs, nuolat drąsino ir savo patarimais stiprino. Didelė tėvynės 
meilė lėmė ir jo santūrų nusistatymą santykiuose su tautininkų 
režimu krašte, o taip pat jo žygius Vatikane dėl Šv. Sosto atstovo 
arkiv. Zecchini prolenkiškos orientacijos ir iš to kilusių kivirčų su 
Lietuvos vyriausybe. 


Jo akademinė veikla. — Arkiv. J. Skvirecko asmenybė išryškėjo 
ypatingu būdu jo akademinėje veikloje bei jo moksliniame darbe. 

Nuo 1901 iki 1938 m., su mažomis pertraukomis, jis ėjo profeso- 
riaus pareigas Žemaičių kunigų seminarijoje ir Vytauto Didžiojo uni- 
versiteto Teologijos-Filozofijos fakultete. Dėstė Šv. Raštą. Pradžioje 
visą, o vėliau — Fakultete — Naująjį Testamentą. 

Jis buvo daugiau sintetikas negu analitikas. Dalyką puikiai 
žinojo, bet dėstyme buvo santūrus, preciziškas ir aiškus. Ginčija- 
muose klausimuose nesileisdavo į plačius įvairių nuomoniu svarsty- 
mus, o veikiau kukliai ir atsargiai formuluodavo sprendimą, kuris 
jam atrodė priimtiniausias. Į studentus atsinešdavo su tam tikru 

rezervuotumu, bet visada buvo prieinamas, malonus ir teisingas. 
Studentai jį gerbė, bet nebijojo. Noriai lankė jo paskaitas ir uoliai 
mokėsi jo dėstomą dalyką. Žodžiu, Ekscelencija buvo vienas iš ne- 
daugelio profesorių, kuris pajėgė įkvėpti studentams dėstomo dalyko 
meilę ir laimėti sau pagarbą ir vertinimą, nesigriebdamas jokių pi- 
gaus efekto priemonių, jokių iškalbos ir stiliaus ypatingų plonybių, 
bet visą dėmesį kreipdamas į minčių svarumą. 

Ekscelencija toli gražu nesitenkino vien dėstymu, kad perduotu 
kitiems savo mokslinės kūrybos mintis. Jis ėmėsi ir plunksnos. Ir 
tapo daugiau plunksnos negu katedros žmogumi. Jis sėdėjo prie 
knygos au plunksna rankoje nuo pat savo profesoriavimo pradžios 
iki amžiaus pabaigos. 

Paskirtas dėstyti Šv. Raštą, jis savaime nukrypo į Šv. Rašto 
studijas, kurios ilgainiui tapo esminė jo gyvenimo dalis. Raginamas 
kai kuriu savo draugu, jis buvo bepradedąs imtis Šv. Rašto vertimo 
darbo. Bet tuo metu paaiškėjo, kad Seinų vysk. A. Baranauskas 
pradėjo versti Senojo Testamento knygas. Kun. J. Skvireckas todėl 
tuo tarpu ėmėsi kitų darbu. Jis parašė trumpą studijėlę apie pop. 
Piju X (1904 m.). Neatitrūko tačiau ir nuo Šv. Rašto. Kadangi vysk. 
A. Baranauskas vertė Senojo Testamento knygas, tai jis ėmėsi versti 
Naująjį Testamentą. 1906 m. išleido Evangelijų ir Apaštalų Darbu 
vertimą su trumpučiais paaiškinimais. Sekančiais metais jis parengė 
spaudai platujį Katekizmą, kurį vysk. A. Baranauskas buvo išvertęs 
iš lenku kalbos. Tarp 1908 ir 1909 m. parašė plačią studiją apie šv. 
Povilą. Ją išspausdino šv. Kazimiero draugija 1910 m. 

Vysk. A. Baranauskui mirus, ir niekam nesiimant tęsti jo pradėtą, 
ir neužbaigtą Šv. Rašto vertimo darbą, kun. J. Skvireckas liovėsi 
pagaliau avyravęs ir griebėsi Šv. Rašto vertimo darbo. Vertimą, 
išleisti apsiėmė šv. Kazimiero draugija, norėdama šiuo paminėti 
beartėjantį Žemaičiu vyskupijos 500 metų jubiliejų. 

Kadangi jau buvo išvertęs Evangelijas ir Apaštalų Darbus, tai 
tęsė toliau Naujojo Testamento vertimą. Jau 1911 m. buvo išspau- 
sdintas VI tomas, apimąs Apaštalu laiškus ir Šv. Jono Apreiškimo 
knygą. Taigi pradėta nuo pabaigos. Autorius buvo apsisprendęs 
visą vertimą išleisti šešiuose dideliuose tomuose, paduodant vertimą 
šalia lotyniško Vulgatos teksto, ir pridedant plačius paaiškinimus. 

1913 m. išejo iš spaudos ir kitas tomas — pirmasis. Jis talpino 
savyje 5 Mozės knygas, Jozuės, Teisėjų ir Rutos. Prie šio tomo pri- 
dėta dar ir platus įvadas į Šv. Raštą. Sekantis — II tomas išėjo 
tik 1921 m., nes iškilęs karas spausdinimo darbą buvo sutrukdęs. 
Antrajame tome paduodama Samuelio — Karalių, Esdro — Nehe- 
mijo, Tobijo, Juditos, Esteros ir Jobo knygos. Po poros metu (1923) 
pasirodė ir III tomas, talpinąs Pamokslininko, Giesmių Giesmės, 

Išminties, Eklesiastiko ir Izaijo pranašysčių knygas. 1925 m. išspaus- 
dinta ir IV tomas. Jame paduodamos likusios Senojo Testamento kny- 
gos, t-y. Jeremijo, Ezekielio, Danielio ir 12 Mažuju Pranašų pranašy- 
stės, o taip pat I-II Makabieju knygos. Paskutinysis — V tomaa 
teišėjo tik po 10 metų (1935). Jia apėmė keturias Evangelijas ir 
Apaštalų Darbus. Taip galutinai šis milžiniškas viso Šv. Rašto į 
lietuviu kalbą vertimo darbas buvo atbaigtas. Rodos, vertėjas tu- 
rėjo būti patenkintas, jausdamas kaip ir kiek buvo dėkinga jam už 
šį darbą lietuvių tauta. Rodos, galėjo užpelnytai padėti plunksną ir 
ilsėtis. Bet jis dar nesijautė pavargęs. O be to, matė kai kuriuos 
trūkumus savo atliktame vertimo darbe. Prie to dar prisidėjo trem- 
tis, suteikdama jam daugiau laisvo laiko. Tokiu būdu jis ėmėsi darbo 
paruošti antrą — pataisytą Šv. Rašto laidą lietuviu kalba. Ši 
laida turėjo būti trumpesnė: turėjo tilpti IV tomuose, kadangi 
Ekscelencija apsisprendė duoti tik vertimą su paaiškinimais, be 
lotyniško teksto. 

Po to kai 1947 m. Vokietijoje Luz leidykla išleido pataisytą viso 
Naujojo Testamento populiarinę laidą, J. E. Arkivyskupas pašventė 
savo turimą laiką, kad parengtų naują plačią viso Šv. Rašto laidą. 
Ir šį kartą jis pradėjo nuo paskutinio tomo, t.y. nuo antros Naujojo 
Testamento dalies, kuri turėjo išeiti ketvirtuoju tomu. Ilgai nerei- 
kėjo laukti. 1949 m., minint Vertėjo 50 metų kunigystės ir 30 metu 
vyskupavimo sukaktį, IV pataisytos laidos tomas Vokietijoje išvydo 
pasaulio šviesą. Išleido ta pati Luz leidykla. Bet leidimą finansavo 
prel. P. Juras. Pažymėtina, jog šiais pačiais metais ta pati lei- 
dykla, Vokietijoje, išleido dar ir naują Psalmių vertimą, kurį Jubi- 
liatas parengė iš pataiayto originalinio ebraiško teksto. I ir II patai- 
sytos laidos tomas išėjo Romoje 1955 ir 1958 m. Pirmajame tome 
tilpo visos istorinės Senojo Testamento knygos; o antrajame — 
didaktinės ir pranašinės. "Teliko parengti tik III tomas, apimąs 
pirmą Naujo Testamento dalį. Deja, Ekscelencija jau neturėjo svei- 
katos toliau tęsti savo darbą. Jį turės užbaigti kas nors kitas. 

Arkiv. J. Skvirecko atliktas Šv. Rašto vertimas yra milžiniškas 
ne tik savo apimtimi, bet taip pat ir savo sudėtimi. Jis pareikalavo 
daug laiko ir didelio pasirengimo. Šį darbą, galėjo atlikti tik tas, kuris 
buvo stiprios sveikatos ir aukštos egzegetinės, istorinės, archelolo- 
ginės ir lingvistinės kultūros. Visa tai Ekscelencija turėjo su kaupu. 

Vertimą jis atliko pagal oficialu lotyniškos Vulgatos tekstą. 
Pridedamuose tačiau paaiškinimuose jis paisė ir originalinio ebraiško 
bei graikiško teksto, o taip pat ir kitu senu Šv. Rašto vertimu. Jo 
vertimas yra ištikimas, bet ne vergiškas; tikslus ir aiškus, bet ne- 
visai sklandus ir elegantiškas. Lietuviu kalba palyginti gryna, įvairi 
ir žodžiais turtinga. Jis drįso įvesti net nauju terminų ir naudoti 

naują svetimu žodžiu tarimo ir rašymo būdą (Eklezija, martyras, 
Mošė ir k.). Ar tai buvo tikslu ir naudinga ? Atrodo, kad siūlomieji 
naujumai vargu ar beprigys. Kadangi vertimas ilgą laiką bus oficialus 
lietuviškas Šv. Rašto tekstas, būtu buvę pravartu, kad Ekscelencija 
savo vertimo kalbą būtu davęs peržiūrėti ir pataisyti vienam iš žy- 
meanių lietuvių kalbos žinovų. 

Prie teksto pridėtuose paaiškinimuose Ganytojas nesiekė paro- 
dyti savo išmintį, o veikiau norėjo išryškinti Dievo apreikštą mintį. 
Jis nesivaikė naujumų ir nejieškojo originalumo Šv. Knygų aiški- 
nime. Savo egzegezėje griežtai paisė Bažnyčios nurodymu, rėmėsi 
Padavimu, laikėsi bendrai priimtojo kataliku Šv. Rašto aiškinimo 
metodo ir linijos. Jis niekada neišleido iš akių to fakto, kad Šv. Knygos 
yra Dievo veikalas ir tikėjimo šaltinis. Jis jas todėl studijavo ir aiš- 
kino su tikėjimu ir pamaldžia pagarba, o ne au grynai žmogišku 
žingeidumu, bei žmogiškos išmintiea ambicijomis. Savo egzegeze jis 
siekė, ne kad juo kada nors kas stebėtųsi, bet kad visi Dievą daugiau 
pažintų ir Jį labiau mylėtu. 


Vertinimas. — Arkiv. J. Skvireckas įėjo į istoriją ne tik kaip 
Šv. Rašto vertėjas, bet taip pat ir kaip ganytojas. Šiuo metu, tiesa, 
gal dar yra per anksti vertinti Ekscelencijos ganytojavimo darbą. 
Jis labiau išryškės laiko perspektyvoje. Vienok jau ir dabar yra pra- 
vartu, žinoma, su tam tikromis rezervomis, pareikšti asmenišką nuo- 
monę apie Ekscelenciją kaip ganytoją. 

Vertinant kurį nors asmenį reikia žiūrėti ne tik to, ką ir kaip 
jis nuveikė, bet taip pat ir kokiose sąlygose jis veikė. 

Niekas negali neigti, kad vyskupas, o vėliau arkivyskupas J. 
Skvireckas turi didžių nuopelnų kaip savo diecezijai, taip ir visai 
Lietuvos Bažnyčiai. Jis rūpinosi Teologijos-Filosofijos fakulteto 
įsteigimu. Jis daug prisidėjo prie parengimo projekto planuojant 
įsteigti Lietuvos Bažnytinę provinciją. Jis bendradarbiavo kon- 
kordato su Šv. Sogtu sudaryme. Jis vadovavo įvairioms deryboms 
su Šv. Sostu ir su Lietuvos vyriausybe, atstovaujant ir ginant Lie- 
tuvos Bažnyčios reikalus. Jam vadovaujant 1934 m. Kaune įvyko 
tautinis Eucharistinis Kongresas, kurio metu Lietuva buvo paaukota 
Švenč. Jėzaus Širdžiai. Jis daug rūpinosi Romoje lietuviu kolegijos 
įsteigimu, ir pats įsteigimas daug priklauso nuo jo asmeniškos inicia- 
tyvos ir nuo finansinės paramos. Kauno arkidieceziją jis valdė kaip 
geras ganytojas, rūpindamasis visų pirma sielų išganymu, bet neap- 
leisdamas ir kitu administracinio pobūdžio reikalu. Pirmoje eilėje 
jis rūpinosi seminarija: klierikų mokymu ir auklėjimu. Jis atnau- 
jino ir naujais priestatais padidino seminarijos rūmus. Jis pastatė taip 
pat naujus arkivyskupijos rūmus. Juos pastatė prie seminarijos, kad 

arkivyskupijos vadovybė galėtu nuolat turėti prieš akis būsimuo- 
sius kunigus : juos stebėti, jais rūpintis. Jis mėgo Dievo Namų puoš- 
numą ir liturginių apeigų iškilmingumą. Šiuo jis daug rūpinosi, ir 
šio jis griežtai reikalavo iš arkidiecezijos kunigų. Jis lankė parapijas. 
Rūpinosi arkidiecezijos tikinčiųjų ir kunigų reikalais. 

Tiesa, reikia pripažinti, kad Jo Ekscelencijai daug kas daugeliu 
atveju yra priekaištavęs, jo laikyseną kritikavęs. Ypatingai jam daug 
buvo prikišama dėl santykiu su tautininkų vyriausybe. Buvo norėta 
aiškesnės ir griežtesnės linijos prieš tautininkų politiką Bažnyčios 
atžvilgiu. Buvo taip pat pageidauta šiltesnės globos katalikiškai ak- 
cijai, kuriai tautininkų vyriausybė darė daug kliūčių. Buvo su nepa- 
sitenkinimu teigiama, būk Arkivyskupas esąs nepasiekiamas, būk 
gyvybiniai Bažnyčios reikalai susiję su katalikiškų organizacijų 
veikla jam esą svetimi, būk jis tesirūpinąs tik savimi ir Linkuvėlės 
ūkiu. Šie gandai pasiekė ir Šv. Sostą, iš kur Ekscelencija patyrė tam 
tikru nemalonumų. Reikalavimas pakeisti seminarijos vadovybę, 
nurodant skirtinuosius asmenis! Davimas pagelbininko vysk. V. 
Brizgio asmenyje, kuriam suteikiama Apaštališko Administratoriaus 
teisė! Šitai ir kita sudarė įspūdį tam tikro nepalankumo iš Šv. 
Sosto pusės, ir tai neabejotinai skaudino Ganytojo širdį. 

Kaip iš tikrųjų buvo? Būtų neobjektyvu, kaip visus priekaištus 
beatodairiškai priimti, taip ir juos atmesti. Kas gyvenime neklysta ? 
Klysta menkiausi, bet padaro klaidų taip pat ir išmintingiausi, bei 
prakilniausi aamens. Be to, klysta neretai ir tie, kurie kitus klaida 
kaltina. Nėra negalima, kad ir Ekscelencija galėjo padaryti vieną ar 
antrą klaidą; kad jis būtu galėjęs gal daugiau laimėti užimdamas 
kitą poziciją, ar panaudodamas skirtingą taktiką. Vienok objekty- 
vumas reikalauja, kad mes jo laikyseną ir jo veiklą vertintume ne 
vien žvelgdami iš mūsų matymo taško, bet veikiau stengdamiesi 
įžvelgti į jo sielą, pažinti jo intencijas ir guprasti jo nusistatymą. 

Nėra abejonės, kad Ekscelencija turėjo teisingą pažiūrą į tauti- 
ninkus. Jis niekada tautininkų užimtos linijos negynė, priešingai, ją, 
aiškiai smerkė. Tai matyti iš oficialių dokumentu ir iš asmeniškos 
patirties tu, kurie turėjo progos su Ganytojumi šiuo klausimu išsi- 
kalbėti. Kodėl jis neužėmė griežtesnės linijos santykiuose su tauti- 
ninkų vyriausybe? Čia galėjo būti daug motyvu. Palyginamai tai- 
kingą nusistatymą galėjo lemti jo būdas — ramus, kantrus, išver- 
mingas. Galėjo lemti taip pat jo didelė tėvynės meilė, kuri lenkė 
jį nedaryti nieko, kas galėtų pakenkti jaunai Lietuvos valstybei, jos 
tarptautiniam. prestižui. Bet daugiausia turbūt lėmė jo praktiška 
išmintis. Jis greičiausiai galvojo, kad išėjimas į atvirą kovą išeis į 
žalą ir Bažnyčiai ir valstybei. Jis tikėjosi, kad laikas, kantrumas ir 
korektiškumas atneš Bažnyčiai, kuri turėjo tiesą savo pusėje, tikrą, 

ir pastovu laimėjimą. Didelės kovos juk paprastai laimimos ne šūka- 
vimais, bet tyliu, kantriu ir atkakliu darbu bei pastangomis. 

Būtu tikrai neteisinga teigti, kad Ekscelencija nesirūpino kata- 
likiška akcija. Jis ja rūpinosi. Jis sekė katalikišku organizacijų veiklą 
gal nemažiau negu kiti. Bet jis savo prigimtimi nebuvo akcijos 
žmogus. Jis buvo mokslininkas, knygos žmogus. Jis mėgo nuošalę. 
Visa tai veikė, kad jam buvo sunku aktyviai reikštia katalikiškos 
akcijos veikloje. Čia jis mielai pasivaduodavo savo bendradarbiais. 
Kad jis atydžiai ir atsakingai sekė katalikiškos akcijos veiklą, tai 
liudija tarp kitu ir tas faktas, jog jis pats asmeniškai su dideliu aty- 
dumu ir atsargumu parinkdavo dalį asmenų į Katalikų Veikimo Cen- 
tro Valdybą, o rinktuosius kandidatus, prieš tvirtindamas, taip pat 
rūpestingai kontroliuodavęs. 

Tiesa, jis neturėjo plačiu asmeniniu kontaktų. Jis jų sąmoningai 
vengė, kad sutaupytu daugiau laiko ir kad išvengtų nereikalingų 
kalbų. Tačiau negalima teigti, kad jis būtų buvęs neprieinamas. 
Esant rimtam reikalui, kiekvienas galėjo jį pasiekti ir su juo tiesiai 
ir atvirai išsikalbėti ; iš jo gauti įvairiu patarimų ir nurodymu. Šitai 
rašantysis gali drąsiai teigti iš savo asmeniškos patirties, 

Visų neteisingiausia yra kaltinti Arkivyskupą, būk jis rūpinęsis 
tik savim, tik savo patogumais ir apleidęs Bažnyčios reikalus. Šitaip 
kaltinti tą žmogų, kuris, imdamasis versti Šv. Raštą į lietuvių kalbą, 
praktiškai save pasmerkė žemiško gyvenimo atžvilgiu, yra daugiau 
negu neteisinga. Tiesa, kad Šv. Raštas jį dalinai atitraukė nuo gany- 
tojavimo pareigu, bet jis tvirtai tikėjo, jog darbas prie Šv. Rašto 
buvo taip pat tarnavimas Dievui ir Bažnyčiai. Tiesa, kad jis arki- 
vyskupijos valdyme daug pasivadavo savo bendradarbiais. Bet 
administraciniame darbe tai yra ir leistina ir dažnai pravartu. 
Didieji valdytojai tapo tokiais, kadangi mokėjo naudotis bendra- 
darbiais. Ekscelencijai gal trūko asmenų pažinimo dovanos. Gal 
trūko taip pat kontrolinio atidumo. Bet jam tikrai netrūko meilės 
Bažnyčiai ir jos reikalams. Jis turbūt perdaug savimi pasitikėjo. 
Todėl nekreipė reikiamo dėmesio į tai, ką kiti apie jį manė, kalbėjo 
ir prieš jį veikė. Jei jis padarė klaidu, tai ši buvo viena iš ju. Jis netu- 
rėjo toleruoti tos antros, neoficialios kvrijos, kuri veikė oficialiosios 
pašonėje: katedros namuose, kur susirinkdavo dvasiškiai drauge su 
pasauliečiais ir piktai kritikuodavo patį arkivyskupą, jo bendradar- 
bius ir kitus vadinamus neveikliuosius vyskupus. Ši kritika buvo 
visais atžvilgiais žalinga. Ji griovė autoritetą ir dezorientavo kata- 
likus pasauliečius. Anos kritikos neigiamos pasėkos dar ir nūdien 
yra jaučiamos mūsu susikaldžiusiu kataliku gyvenime. 

Salygos, kuriose arkiv. J. Skvireckas ganytojavo, buvo tikrai 
sunkios. Beveik viskas pradėta iš naujo. Naujas valstybinis gyve- 


ABKIVYSKUPAS JUOZAPAS JONAS 8SKVIRECKAS 307 


nimas, Lietuvai atgavus nepriklausomybę. Nauja bažnytinė sant- 
varka, įsteigus Lietuvos bažnytinę provinciją. Reikėjo prie šio viso 
prisitaikyti. Reikėjo daug ką diecezijos tvarkyme keisti, daug ką 
iš naujo kurti, visa pagyvinti. Visam šiam reikėjo daug jėgų ir ga- 
lingu priemoniu. Bet trūko ir vieno ir kito. Nes kraštas buvo nua- 
lintas ilgos priespaudos ir tik ką praūžusio karo. 

Santykiai su Šv. Sostu dėl įvairiu priežasčiu nebuvo pergeriausi. 
Reikėjo daug takto ir išminties, kad dalykai tinkamai būtu nušviesti 
ir reikiamai perstatyti. 

Konfliktas su vyriausybe dėl katalikiškos akcijos, dėl santykiu 
su Šv. Sostu, dėl laužymo konkordato. Reikėjo daug kantrybės ir 
daug išminties, iš vienos pusės ginant gyvybinius Bažnyčios interesus 
prieš vyriausybės neteisingus pasikėsinimus, iš kitos pusės švelninant 
abipusę reakciją prieš neišvengiamus išsišokimus. 

Pagaliau susidariusi vadinamoji vidaus opozicija, kurioje akty- 
viai dalyvavo eilė žymių dvasiškiu ir pasauliečių. Beveik kiekvienos 
vyskupu konferencijos metu vykdavo kita konferencija katedros 
namuose, kur būdavo perdiskutuojami vyskupų svarstyti klausimai 
ir padaryti nutarimai. Tokiu būdu būdavo išnešama į viešumą, at- 
skiru vyskupu nuomonės, paskleidžiama nemaža kritikos, sukeliama 
visuomenėje nereikalingo erzinimosi. Nėra abejonės, kad tie, kurie 
tai darydavo, turėjo geras intencijas. Bet jie neatkreipdavo dėmesio 
ir nesusivokdavo, jog tuo būdu dažnai pasitarnaudavo priešams ir 
pakenkdavo bendriems Lietuvos kataliku reikalams. Juo labiau, kad 
visos tos kritikos pasiekdavo ir užsienio lietuvius ir patį Šv. Sostą, 
sudarydamos neretai neteisingą įspūdį bei nuomonę apie asmenis ir 
apie padėtį. 

Šiose sąlygose teko veikti arkiv. J. Skvireckui, teko vadovauti 
Lietuvos bažnytinei provincijai. Buvo tai itin sunki užduotis. Jis 
ją atliko pagal savo sugebėjimus ir savo sąžinę. Kitas gal būtu šiose 
sąlygose kitaip elgęsis, kitokios taktikos laikęsis. Bet ar tai būtų 
atnešę Bažnyčiai daugiau naudos? Klausimas! Viena tačiau yra 
tikra, kad, jei tie, kurie priklausė opozicijai, užuot kritikavę, 
užuot skundę, būtų, atmetę visas ambicijas, su nuolankumu 
stengęsi Arkivyskupui jo sunkiose pareigose padėti, palaikydami 
su juo kiek galima glaudesni asmenišką kontaktą, tuo tikrai būtu 
daugiau nusipelnę ir Dievui ir Bažnyčiai ir Lietuvai. O pačiam 
Arkivyskupui būtu sutaupę neužtarnauto nemalonumo, kurį turėjo 
patirti eilę kartu. 

Šitai visa rašau ne kad kam priekaištus daryčiau, bet kad bū- 
čiau teisingas to atžvilgiu, kurį ir pats gyvenime nekartą esu kriti- 
kavęs. Galu gale Dievas visus teisingai įvertins. Bet norisi, jei kar- 
tais gyvenimas mums nėra teisingas, kad bent istorija būtu teisinga. 

Dieve duok, kad Lietuvos Bažnyčios istorijos puslapiuose arkiv. J. 
Skvireckas būtu taip šviesus, didelis ir garbingas, kaip jis iš tikruju 


buvo savo gyvenime. 
Prel. Lapas TULABA 


Roma 


